title: 2011/492/EÚ: Rozhodnutie Rady z  18. júla 2011 o ukončení konzultácií s Guinejsko-bissauskou republikou podľa článku 96 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej

text:
               6.8.2011

               SK

               Úradný vestník Európskej únie

               L 203/2

         ROZHODNUTIE RADY
   z 18. júla 2011
   o ukončení konzultácií s Guinejsko-bissauskou republikou podľa článku 96 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej
   (2011/492/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a revidovanú v Ouagadougou, Burkina Faso, 22. júna 2010 (2) (dohoda o partnerstve AKT – EÚ), a najmä na jej článok 96,
   so zreteľom na internú dohodu o opatreniach, ktoré sa majú prijať, a o postupoch, ktoré sa majú dodržiavať pri vykonávaní dohody o partnerstve AKT – ES (3), a najmä na jej článok 3,
   so zreteľom na návrh Európskej komisie,
   po dohode s vysokým predstaviteľom Únie pre zahraničné veci a bezpečnostnú politiku,
   keďže:

               (1)

               Boli porušené podstatné prvky dohody o partnerstve AKT – EÚ uvedené v jej článku 9.

               (2)

               Podľa článku 96 dohody o partnerstve AKT – EÚ sa 29. marca 2011 začali konzultácie s Guinejsko-bissauskou republikou za prítomnosti zástupcov afrických, karibských a tichomorských štátov vrátane Africkej únie, Hospodárskeho spoločenstva západoafrických štátov (ECOWAS) a Spoločenstva portugalsky hovoriacich krajín (CPLP), počas ktorých zástupcovia guinejsko-bissauskej vlády predložili návrhy uspokojivých záväzkov.

               (3)

               V dôsledku toho je potrebné prijať rozhodnutie o ukončení konzultácií začatých na základe článku 96 dohody o partnerstve AKT – EÚ a prijať primerané opatrenia na vykonanie týchto záväzkov,

         PRIJALA TOTO ROZHODNUTIE:
   Článok 1
   Konzultácie začaté s Guinejsko-bissauskou republikou v súlade s článkom 96 dohody o partnerstve AKT – EÚ sa ukončujú.
   Článok 2
   Opatrenia uvedené v pripojenom liste sa prijímajú ako primerané opatrenia uvedené v článku 96 ods. 2 písm. c) dohody o partnerstve AKT – EÚ.
   Článok 3
   Toto rozhodnutie nadobúda účinnosť dňom jeho prijatia.
   Účinnosť stráca 19. júla 2012.
   Rozhodnutie sa preskúmava pravidelne aspoň každých 6 mesiacov podľa možnosti na základe spoločných kontrolných misií Európskej služby pre vonkajšiu činnosť a Komisie.

      V Bruseli 18. júla 2011

            Za Radu

            predsedníčka

         C. ASHTON

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 4.11.2010, s. 3.

      (3)  Ú. v. ES L 317, 15.12.2000, s. 376.

      PRÍLOHA

         NÁVRH LISTU
         Vážený pán prezident republiky,
         vážený pán predseda vlády,
         Európska únia sa domnieva, že vzbura z 1. apríla 2010 a neskoršie vymenovanie jej hlavných podnecovateľov na vysoké vojenské miesta predstavujú mimoriadne vážne a zjavné porušenie podstatných prvkov uvedených v článku 9 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (dohoda o partnerstve AKT – EÚ). Niekoľkokrát vyjadrila svoje obavy z nedodržiavania nadradenosti civilnej moci a zásad dobrej demokratickej správy vecí verejných v Guinei-Bissau.
         Európska únia preto podľa článku 96 dohody o partnerstve AKT – EÚ nadviazala politický dialóg s vládou s cieľom preskúmať situáciu a možné riešenia. Na základe súhlasu vlády Guiney-Bissau sa konzultácie začali 29. marca 2011 v Bruseli.
         V priebehu zasadnutia účastníci rokovali o opatreniach potrebných na zabezpečenie nadradenosti civilnej moci, zlepšenia demokratickej správy, záruky dodržiavania ústavného poriadku a právneho štátu, boja proti beztrestnosti a organizovanej trestnej činnosti. Počas prípravy konzultácií guinejsko-bissauská strana vydala memorandum obsahujúce návrhy na riešenie obáv vyjadrených vo vyzývajúcom liste Európskej únie.
         V priebehu konzultácií Európska únia vzala na vedomie záväzky guinejsko-bissauskej strany, a to najmä pokiaľ ide o:

                     —

                     úplne nezávislé vedenie a uzavretie vyšetrovania a súdnych konaní týkajúcich sa vrážd, ku ktorým došlo v marci a v júni 2009, a to za primeraných materiálnych a bezpečnostných podmienok,

                     —

                     účinné vykonanie reformy sektora bezpečnosti na základe stratégie schválenej parlamentom krajiny a na základe legislatívneho balíka pripraveného s podporou misie SBOP Európskej únie,

                     —

                     obnovenie vojenskej hierarchie s cieľom zabezpečiť, aby sa na vysoké veliteľské miesta vymenovali osoby, ktoré sa nepodieľali na neústavnej a nezákonnej činnosti ani na násilných činoch, v súlade so závermi a odporúčaniami plánu ECOWAS na reformu sektora bezpečnosti,

                     —

                     schválenie a umožnenie misie odborníkov na podporu reformy sektora bezpečnosti a zaistenie bezpečnosti politických subjektov, realizovanej s podporou ECOWAS, CPLP a/alebo ďalších partnerov,

                     —

                     príprava, schválenie a vykonanie národných operačných plánov na vykonanie reformy sektora bezpečnosti a na boj proti obchodovaniu s drogami,

                     —

                     zlepšenie správneho a finančného riadenia civilných a vojenských zamestnancov a opatrenia určené na boj proti praniu špinavých peňazí.

               Vo svojich záveroch, ktoré sú výsledkom konzultácií, Európska únia vyzvala predstaviteľov Guinejsko-bissauskej republiky, aby neodkladne začali vyšetrovanie a súdne stíhanie týkajúce sa udalostí z 1. apríla 2010 a podporili tak boj proti beztrestnosti a aby navrhli podrobný harmonogram plnenia uvedených záväzkov v súlade s pevne stanovenými lehotami plánu ECOWAS.
         Európska únia pokladá záväzky, ktoré prijala guinejsko-bissauská strana, za všeobecne povzbudivé. Rozhodla sa teda ukončiť konzultácie a stanoviť primerané opatrenia na základe článku 96 ods. 2 písm. c) dohody o partnerstve AKT – EÚ.
         Opätovné nadviazanie spolupráce v súlade s pripojenou prílohou I (Zoznam záväzkov) sa bude so zreteľom na návrat k dodržiavaniu podstatných prvkov dohody o partnerstve AKT – EÚ uskutočňovať v týchto etapách:

                     1.

                     Európska únia v súčasnosti naďalej financuje platné zmluvy a opatrenia humanitárnej a naliehavej povahy, opatrenia na priamu podporu obyvateľstva, opatrenia súvisiace s bojom proti medzinárodnej trestnej činnosti a opatrenia na podporu konsolidácie demokracie. Guinea-Bissau je v rámci iniciatívy ERF týkajúcej sa miléniových rozvojových cieľov spôsobilá na financovanie. Pridelenie finančných prostriedkov na regionálne projekty zahŕňajúce Guineu-Bissau, na ďalšie nástroje ERF (voda, energia atď.) a na začatie prípravných činností na vykonávanie budúcich projektov, vrátane prípravy a vykonávania budúcich operácií Európskej investičnej banky, sa bude preverovať z prípadu na prípad.

                     2.

                     Pozastavenie projektov a programov prioritnej oblasti Predchádzanie konfliktom (s výnimkou PROJUST, PARACEM a uhrádzania príspevkov do dôchodkového fondu RSS v rámci programu PARSS), prioritnej oblasti Voda a energia (projekt elektrifikácie Bissau) a mimo prioritnej oblasti (projekt na podporu udržateľného riadenia cestnej dopravy a program na podporu súkromného sektora) sa zruší v prípade:

                                 i)

                                 predloženia podrobného harmonogramu plnenia záväzkov v oblasti reformy sektora bezpečnosti v súlade s plánom ECOWAS;

                                 ii)

                                 dokončenia, prijatia, vyhlásenia a uverejnenia rámcových právnych predpisov na reformu sektora bezpečnosti vypracovaných s podporou misie SBOP Európskej únie (misia Európskej únie na podporu reformy sektora bezpečnosti);

                                 iii)

                                 schválenia a umožnenia misie odborníkov na podporu reformy sektora bezpečnosti a zaistenie bezpečnosti politických subjektov, realizovanej s podporou ECOWAS, CPLP a/alebo ďalších partnerov, a

                                 iv)

                                 prípravy, prijatia a začatia skutočného vykonávania národných operačných plánov reformy sektora bezpečnosti a boja proti obchodovaniu s drogami a praniu špinavých peňazí.

                     3.

                     K úhrade prvého príspevku ERF do dôchodkového fondu v súvislosti s odchodom nadbytočných pracovníkov vo vyššom veku zo sektora bezpečnosti do dôchodku (program PARSS, 9. ERF) – s výhradou skutočnej dotácie zo strany vlády a ECOWAS – môže dôjsť v závislosti od:

                                 i)

                                 úplne nezávislého vedenia a uzavretia vyšetrovania a súdnych konaní týkajúcich sa vrážd, ku ktorým došlo v marci a v júni 2009, a to za primeraných materiálnych a bezpečnostných podmienok, a

                                 ii)

                                 zlepšenia správneho a finančného riadenia zamestnancov verejného, civilného a vojenského sektora Guiney-Bissau.

                     4.

                     Európska únia bude uvažovať o opätovnom začatí svojej rozpočtovej podpory a nového programu na podporu súdnictva (PROJUST, prioritná oblasť Predchádzanie konfliktom) a o príprave nového programu na podporu občianskych a vojenských reforiem (PARACEM, prioritná oblasť Predchádzanie konfliktom) po:

                                 i)

                                 pokračovaní skutočného vykonávania národných operačných plánov reformy sektora bezpečnosti a boja proti obchodovaniu s drogami a praniu špinavých peňazí;

                                 ii)

                                 začatí vyšetrovania a súdnych konaní týkajúcich sa udalostí z 1. apríla 2010 a

                                 iii)

                                 obnovení vojenskej hierarchie s cieľom zabezpečiť, aby sa na vysoké veliteľské miesta ozbrojených síl vymenovali osoby, ktoré sa nepodieľali na neústavnej a nezákonnej činnosti ani na násilných činoch, v súlade so závermi a odporúčaniami plánu ECOWAS na reformu sektora bezpečnosti.

               Európska únia si vyhradzuje právo meniť tieto opatrenia na základe vývoja politickej situácie a plnenia záväzkov.
         V rámci postupu podľa článku 96 dohody o partnerstve AKT – EÚ Európska únia bude naďalej pozorne sledovať situáciu v Guinei-Bissau počas monitorovacieho obdobia 12 mesiacov. Počas tohto obdobia sa bude v zmysle článku 8 dohody o partnerstve AKT – EÚ udržiavať posilnený dialóg s vládou s cieľom podporiť proces opätovného dodržiavania podstatných prvkov uvedenej dohody. Európska únia bude vykonávať pravidelné prieskumy situácie; prvá kontrolná misia sa uskutoční v lehote, ktorá v zásade nepresiahne šesť mesiacov.
         Podľa článku 8 dohody o partnerstve AKT – EÚ sa obidve strany zaväzujú, že budú pokračovať v pravidelnom politickom dialógu o reformách v oblasti politického, súdneho a hospodárskeho riadenia a že budú venovať osobitnú pozornosť reforme sektora bezpečnosti, boju proti beztrestnosti a organizovanej trestnej činnosti, najmä obchodovaniu s drogami.
         Prijmite, prosím, vážený pán prezident republiky a vážený pán predseda vlády, prejav našej najhlbšej úcty,

                  Za Radu

                  predsedníčka

               C. ASHTON

                  Za Komisiu

                  komisár

               A. PIEBALGS

         PRÍLOHA I: ZOZNAM ZÁVÄZKOV

                     Záväzky partnerov:

                     Záväzky guinejsko-bissauskej strany

                     Záväzky Európskej únie

                     SÚČASNÁ SITUÁCIA

                     Ďalšie financovanie platných zmlúv a opatrení humanitárnej a naliehavej povahy, opatrení na priamu podporu obyvateľstva, opatrení súvisiacich s bojom proti medzinárodnej trestnej činnosti a opatrení na podporu konsolidácie demokracie. Zmrazenie programov a akcií, na ktoré sa vzťahujú primerané opatrenia. Krajina je v rámci iniciatívy týkajúcej sa miléniových rozvojových cieľov spôsobilá na financovanie. Pridelenie finančných prostriedkov na regionálne projekty zahŕňajúce Guineu-Bissau, na ďalšie nástroje ERF (voda, energia atď.) a na začatie prípravných činností na vykonávanie budúcich projektov, vrátane prípravy a vykonávania možných operácií Európskej investičnej banky, budú príslušné útvary Európskej únie preverovať jednotlivo pre každý prípad.

                     Vykonávanie týchto záväzkov:

                                 —

                                 predloženie podrobného harmonogramu plnenia záväzkov v oblasti reformy sektora bezpečnosti v súlade s plánom ECOWAS,

                                 —

                                 dokončenie, prijatie, vyhlásenie a uverejnenie rámcových právnych predpisov (1) na reformu sektora bezpečnosti (SSR) vypracovaných s podporou misie SBOP Európskej únie (misia Európskej únie na podporu reformy sektora bezpečnosti),

                                 —

                                 schválenie a umožnenie misie odborníkov na podporu reformy sektora bezpečnosti a na zaistenie bezpečnosti politických subjektov realizovanej s podporou ECOWAS, CPLP a/alebo ďalších partnerov,

                                 —

                                 príprava, prijatie a začatie skutočného vykonávania národných operačných plánov reformy sektora bezpečnosti a boja proti obchodovaniu s drogami a praniu špinavých peňazí.

                     Opätovné začatie projektov a programov:

                                 —

                                 prioritnej oblasti Predchádzanie konfliktom (s výnimkou PROJUST, PARACEM a uhrádzania príspevkov do dôchodkového fondu RSS v rámci programu PARSS),

                                 —

                                 prioritnej oblasti Voda a energia (projekt elektrifikácie Bissau),

                                 —

                                 mimo prioritnej oblasti (projekt na podporu udržateľného riadenia cestnej dopravy a program na podporu súkromného sektora),

                        (súčasná referenčná suma: 23,2 milióna EUR)

                     Vykonávanie týchto záväzkov:

                                 —

                                 úplne nezávislé vedenie a uzavretie vyšetrovania a súdnych konaní týkajúcich sa vrážd, ku ktorým došlo v marci a v júni 2009, a to za primeraných materiálnych a bezpečnostných podmienok,

                                 —

                                 zlepšenie správneho a finančného riadenia zamestnancov verejného, civilného a vojenského sektora Guiney-Bissau.

                                 —

                                 úhrada príspevku do dôchodkového fondu v súvislosti s odchodom nadbytočných pracovníkov vo vyššom veku do dôchodku v rámci programu na podporu reformy sektora bezpečnosti – PARSS (prioritná oblasť Predchádzanie konfliktom) s výhradou skutočnej dotácie zo strany vlády a ECOWAS.

                        (súčasná referenčná suma: 3 milióny EUR)

                     Vykonávanie týchto záväzkov:

                                 —

                                 skutočné vykonávanie národných operačných plánov reformy sektora bezpečnosti a boja proti obchodovaniu s drogami a praniu špinavých peňazí,

                                 —

                                 začatie vyšetrovania a súdnych konaní týkajúcich sa udalostí z 1. apríla 2010,

                                 —

                                 obnovenie vysokej vojenskej hierarchie s cieľom zabezpečiť, aby sa na vysoké veliteľské miesta ozbrojených síl vymenovali osoby, ktoré sa nepodieľali na neústavnej a nezákonnej činnosti ani na násilných činoch, v súlade so závermi a odporúčaniami plánu ECOWAS na reformu sektora bezpečnosti.

                     Opätovné začatie programov:

                                 —

                                 opätovné začatie programu na podporu súdnictva (PROJUST, prioritná oblasť Predchádzanie konfliktom),

                                 —

                                 na podporu reformy občianskej a vojenskej správy – PARACEM (prioritná oblasť Predchádzanie konfliktom),

                                 —

                                 rozpočtovej podpory.

                        (súčasná referenčná suma: 46 miliónov EUR)

         (1)  Rámcové právne predpisy na reformu sektora bezpečnosti (orientačný zoznam): strategická koncepcia národnej obrany, organický zákon o národnej obrane, organický zákon o organizácii ozbrojených síl, organický zákon o generálnom štábe ozbrojených síl, organický zákon o pozemných ozbrojených silách, organický zákon o námorníctve, organický zákon o leteckých ozbrojených silách, organický zákon o ministerstve obrany, zákon o vojenskom služobnom pomere (revízia zákona č. 3/99), zákon o vojenskej službe (revízia zákona 4/99), organický zákon o ministerstve vnútra.


title: Rozhodnutie Komisie z  2. novembra 2010 , ktorým sa zriaďuje Európske multilaterálne fórum o elektronickej fakturácii (e-fakturácii)

text:
               3.12.2010

               SK

               Úradný vestník Európskej únie

               C 326/13

         ROZHODNUTIE KOMISIE
   z 2. novembra 2010,
   ktorým sa zriaďuje Európske multilaterálne fórum o elektronickej fakturácii (e-fakturácii)
   2010/C 326/07
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               V stratégii Európa 2020 ustanovenej v oznámení Komisie pod názvom Európa 2020: stratégia na zabezpečenie inteligentného, udržateľného a inkluzívneho rastu sa ustanovuje vízia sociálneho trhového hospodárstva Európy pre 21. storočie, v ktorom sa budú naplno využívať hospodárske a sociálne výhody digitálnej spoločnosti.

               (2)

               V jednej z hlavných iniciatív stratégie Európa 2020 ustanovenej v oznámení Komisie pod názvom „Digitálna agenda pre Európu“ (1) sa odstránením regulačných a technických prekážok, ktoré bránia občanom využívať úplné výhody, významná úloha udeľuje dosiahnutiu jednotného digitálneho trhu.

               (3)

               Z dôvodu úzkej väzby medzi postupmi fakturácie a platby vytvorenie jednotnej oblasti platieb v eurách (SEPA) ponúka „odrazový mostík“ pre interoperabilné európske systémy elektronickej fakturácie. Tieto systémy môžu byť prostredníctvom zlepšenej efektívnosti a automatizácie dodávateľských reťazcov prínosom pre podniky a poskytovateľov finančných služieb.

               (4)

               V smernici Rady 2006/112/ES o spoločnom systéme dane z pridanej hodnoty (2) sa od členských štátov požaduje, aby od 1. januára 2013 dodržiavali zásadu rovnakého zaobchádzania s papierovými a elektronickými faktúrami.

               (5)

               V oznámení (3) Komisie s názvom „Využívanie výhod elektronickej fakturácie v Európe“ sa navrhuje zriadenie Európskeho multilaterálneho fóra na pomoc Komisii pri koordinácií opatrení na úrovni členských štátov a na identifikáciu opatrení na úrovni Únie s cieľom uľahčiť hromadné prijímanie elektronickej fakturácie.

               (6)

               Z tohto dôvodu je potrebné vytvoriť skupinu odborníkov v oblasti elektronickej fakturácie a vymedziť jej úlohy a štruktúru.

               (7)

               Hlavnou úlohou tejto skupiny bude monitorovať prijímanie elektronickej fakturácie a pomáhať pri rozvíjaní trhu s elektronickou fakturáciou v rámci členských štátov. Skupina by mala udržiavať kontakt s vnútroštátnymi multilaterálnymi fórami a osobitnú pozornosť by mala venovať cezhraničným aspektom elektronickej fakturácie a využívaniu elektronickej fakturácie v malých a stredných podnikoch.

               (8)

               Európske multilaterálne fórum o elektronickej fakturácii by malo byť zložené z členov vnútroštátnych fór a predstaviteľov európskych združení z komunity používateľov, Európskeho výboru pre normalizáciu (CEN), Európskej centrálnej banky (ECB) a Pracovnej skupiny na ochranu údajov založenej podľa článku 29.

               (9)

               Bez toho, aby boli dotknuté bezpečnostné predpisy Komisie ustanovené v prílohe k rozhodnutiu Komisie 2001/844/ES, ESUO, Euratom (4), je potrebné ustanoviť pravidlá o poskytovaní informácií členmi fóra.

               (10)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (5).

               (11)

               Je vhodné stanoviť obdobie uplatňovania tohto rozhodnutia. Komisia včas zváži účelnosť jeho predĺženia,

         ROZHODLA TAKTO:
   Článok 1
   Predmet
   Týmto sa zriaďuje Európske multilaterálne fórum o elektronickej fakturácii (e-fakturácii), ďalej len „fórum“.
   Článok 2
   Úlohy
   1.   Úlohou fóra je:

               a)

               pomáhať Komisii pri monitorovaní vývoja trhu s elektronickou fakturáciou a úrovne prijímania elektronickej fakturácie v odvetviach priemyslu a služieb v jednotlivých členských štátoch;

               b)

               uskutočňovať výmenu skúseností a osvedčených postupov, čím sa uľahčí zavádzanie interoperabilných systémov elektronickej fakturácie;

               c)

               poukazovať na problémy vznikajúce najmä v súvislosti s cezhraničnými transakciami a navrhovať vhodné riešenia;

               d)

               podporovať a monitorovať práce vedúce k prijatiu štandardného údajového modelu pre elektronickú fakturáciu.

         2.   Pri uskutočňovaní svojich úloh fórum zoberie do úvahy výsledky predchádzajúcich činností, existujúcu prácu a riešenia v oblasti elektronickej fakturácie vo verejnom a súkromnom sektore, najmä pokiaľ ide o právne prostredie, obchodné požiadavky a technické normy.
   Článok 3
   Konzultácie
   Komisia môže so skupinou konzultovať každú otázku týkajúcu sa:

               a)

               ostatných legislatívnych iniciatív, ktoré by sa mali prijať na úrovni Únie na riešenie zostávajúcich prekážok pri využívaní elektronickej fakturácie;

               b)

               obchodných postupov v rámci finančného dodávateľského reťazca, ktorými by sa mohlo uľahčiť šírenie elektronickej fakturácie, najmä v oblasti platieb a jednotnej oblasti platieb v eurách (SEPA);

               c)

               vnútroštátnych a európskych opatrení na podporu využívania elektronickej fakturácie, najmä v malých a stredných podnikoch.

         Článok 4
   Zloženie
   Fórum sa skladá zo 63 členov:

               a)

               dvoch členov z každého vnútroštátneho multilaterálneho fóra;

               b)

               šiestich členov európskych združení zastupujúcich spotrebiteľov, malé a stredné podniky a veľké korporácie;

               c)

               po jednom zástupcovi z každého z týchto orgánov: Európskeho výboru pre normalizáciu (CEN), Európskej centrálnej banky (ECB) a Pracovnej skupiny na ochranu údajov založenej podľa článku 29 (6).

         Článok 5
   Členstvo a menovanie
   1.   Komisia vymenuje členov fóra v súlade s týmito pravidlami:

               1.

               Členovia uvedení v článku 4 písm. a) sú menovaní na základe návrhov od členských štátov. Títo členovia sú menovaní ako zástupcovia vnútroštátneho multilaterálneho fóra.

               2.

               Členovia uvedení v článku 4 písm. b) sú menovaní na zastupovanie organizácií uvedených v článku 4 písm. b). Útvary Komisie zaistia medzi týmito skupinami zainteresovaných strán vyrovnané zastúpenie.

               3.

               Zástupcovia uvedení v článku 4 písm. c) sú menovaní na základe príslušných návrhov CEN, ECB a Pracovnej skupiny na ochranu údajov založenej podľa článku 29.

         2.   Členovia sú menovaní na tri roky.
   3.   Členov, ktorí už nedokážu účinne prispievať k práci v skupine, ktorí sa vzdajú členstva, alebo ktorí nespĺňajú podmienky ustanovené v odseku 1 tohto článku alebo v článku 339 zmluvy, možno na zostávajúce funkčné obdobie nahradiť.
   4.   Mená členov uvedené v článku 4 sa uverejnia v registri odborných skupín a iných podobných útvarov Komisie.
   5.   Osobné údaje členov sa zhromažďujú, spracúvajú a uverejňujú v súlade s nariadením (ES) č. 45/2001.
   Článok 6
   Operácie
   1.   Fóru predsedá zástupca Komisie.
   2.   Zástupca Komisie môže pozývať ad hoc odborníkov, ktorí nie sú členmi fóra a ktorí majú špecifickú odbornú spôsobilosť v prerokúvanej téme, aby sa zúčastnili na práci fóra. Okrem toho zástupca Komisie môže štatút pozorovateľa udeliť jednotlivcom či organizáciám tak, ako je vymedzené v pravidle 8 ods. 3 horizontálnych pravidiel expertných skupín a prístupových krajín.
   3.   Členovia fóra, ako aj prizvaní odborníci a pozorovatelia dodržiavajú povinnosť zachovávať služobné tajomstvo ustanovenú v zmluvách a ich vykonávacích predpisoch, ako aj bezpečnostné pravidlá Komisie týkajúce sa ochrany utajovaných skutočností EÚ ustanovené v prílohe k rozhodnutiu 2001/844/ES, ESUO, Euratom. V prípade nedodržiavania týchto povinností môže Komisia prijať všetky primerané opatrenia.
   4.   Zasadnutia fóra sa konajú v priestoroch Komisie. Funkcie sekretariátu zabezpečuje Komisia. Na zasadnutiach fóra sa môžu zúčastniť aj iní úradníci Komisie, ktorí sa zaujímajú o prerokúvané otázky.
   5.   Fórum prijíma svoj rokovací poriadok na základe štandardného rokovacieho poriadku prijatého Komisiou.
   6.   Komisia uverejňuje príslušné informácie o činnostiach fóra, a to buď ich začlenením do registra, alebo na príslušnej webovej stránke dostupnej prostredníctvom odkazu v registri.
   7.   Na konci funkčného obdobia fóra Komisia vypracuje správu o pokroku, ktorý dosiahlo fórum. Táto správa sa sprístupní verejnosti.
   Článok 7
   Výdavky na zasadnutia
   1.   Účastníci podieľajúci sa na činnostiach fóra nie sú odmeňovaní za poskytované služby.
   2.   V súlade s platnými ustanoveniami Komisie uhrádza Komisia účastníkom podieľajúcim sa na činnostiach fóra cestovné výdavky a náklady na pobyt.
   3.   Tieto výdavky budú hradené do výšky použiteľných súm pridelených v rámci ročného postupu prideľovania finančných prostriedkov.
   Článok 8
   Uplatňovanie
   Toto rozhodnutie sa uplatňuje do 31. decembra 2013.

      V Bruseli 2. novembra 2010

            Za Komisiu

         Michel BARNIER

            člen Komisie

      (1)  KOM(2010) 45.

      (2)  Ú. v. EÚ L 347, 11.12.2006, s. 1.

      (3)  KOM(2010) 712.

      (4)  Ú. v. ES L 317, 3.12.2001, s. 1.

      (5)  Ú. v. ES L 8, 12.1.2001, s. 1.

      (6)  Smernica 95/46/ES (Ú. v. ES L 281, 23.11.1995, s. 31).